Do nakapaypahabas no araw,
namtang sa Jesos do Minangaw a Galilya a pinangaranan das Minanga a Tiberyas.
Minonot sa nanakey dyaw reprep saw a tawotawo maynamot ta naboya daw makaskasdāaw saw a pinarin na do nakapapya naw siras naychagaganyit saw.
Sinpangan na,
do nakapakaraya daranaw da Jesos kan siraw nanawhen na saw,
somnonget sa do asaw a paytokonan,
as nakapaychadisdisna da daw.
Do dawri a chimpo,
masngen danaw pista daw no Jodyo a Pistan Nakahabasaw no Anghilaw no Dyos.
Do dawri a paytokonan,
inwaras ni Jesos kapanyideb na,
ki naboya na saw reprepaw a tawotawo a manakenakey a maypaypasngen dya.
Binata na di Pilipi a kāna,
“Dino paro panggatangan ta tan myan kanen dan tawotawo saya?”
Ki do dawri,
chapatak dana sīgod ni Jesos pariparinen na,
ki inyahes naw nyaya di Pilipi a pangsintiran na sya an āngo atbay na.
Ki initbay ni Pilipi dya a kāna,
“Ay,
aran papira pa rībo panggātang ta,
manawob aba aran taydedekeyen ta.”
Ki binatan Andres a asa dyirad nanawhenaw ni Jesos a kakteh ni Simon Pedro a kāna,
“Aryaw asa barīto a naybahon so dadima lang a dedekey a tināpay kan dadwa dedekey a among,
ki manawobori a kanen dan āro saya tawo?
Polos!”
Ki binata ni Jesos dyira a kāna,
“Anchi kamo!
Paydisnahen nyo pa sa.”
Do dawri a yanan,
ki marahawa kan maganay katamtamkanaw.
Dawa,
pinaydisna da sa tabo tawotawowaw.
No bidang no mahahakay lang,
ki makalo a dadima ribo.
Sinpangan na,
inhap ni Jesos tināpayaw,
as nakapagyāman na di Āpo Dyos.
Inpaibōnong na dyirad nanawhen na saw do tawotawo saw a naychadisdisna.
Komwan pinarin na do amongaw,
as kan komninan saw tawotawo a manda do nakabsoy da tabo.
Do nakabsoy daranaw no tabo tawotawo saw,
binatan Jesos dyirad nanawhen naw a kāna,
“Konokonen nyo saw panda daya tan dya sāyang.”
Dawa,
inhap daw panda a dyi da napatawos no tawotawo saw.
Ki nakakpeh sas asa poho kan dadwa kaalat a yapo do nakchikchidaw a dadima a tināpay.
Do nakaboya daw no tawotawo saw so milagrwaw a pinarin Jesos,
binatabata da a kon da,
“Syirto a iya danaw nyayaw intolasaw ni Moyses do kaychowa pa a mangay a Propīta do lōbongaya.”
Ki do nakadlawaw sya ni Jesos a chakey da piliten a payparinen a āri,
naypaypasonget pa a maychatanyi.